Drottningholm
Store norske leksikon,Kunst og estetikk,Arkitektur og landskap,Kirker, slott og gårder,Storgårder og herregårder,Utenlandske storgårder og herregårder
Drottningholm er et kongelig slott i Sverige, Uppland, på Lovön i Mälaren, rundt 10 kilometer vest for Stockholm.
Drottningholmsområdet ble i 1991 ført opp på UNESCOs verdensarvliste. Historie Johan 3 lot fra 1579 oppføre en steinbygning på øya for sin dronning Katarina Jagellonica og oppkalte den etter henne, men hun døde før slottet sto ferdig. Slottet ble på 1600-tallet først brukt som enkesete for Gustav Vasas tredje hustru, Katarina Stenbock, senere var det skiftevis i privat eie og under kronen. Enkedronning Hedvig Eleonora overtok slottet i 1661, og samme år brant den gamle bygningen ned. I 1662 lot hun Nicodemus Tessin den eldre begynne å planlegge det nåværende slottet, vesentlig etter fransk mønster. Arbeidet pågikk til 1680, og ble etter Tessinss død avsluttet i årene 1694–1699 av hans sønn, Nicodemus Tessin den yngre, som omga det med et parkanlegg i fransk stil. Videre tilbygg og rominnredninger ble utført av Carl Hårleman og Jean Eric Rehn midt på 1700-tallet, da Adolf Fredrik og Lovisa Ulrika bodde der. Carl Fredrik Adelcrantz bygde i 1763–1768 lystslottet Kina slott i parken, og i 1764–1766 det ennå vel bevarte teateret. Gustav 3 brukte slottet og teateret mye, men fra 1809 sto slottet ubebodd i lange perioder. Etter at det ble restaurert under Oscar 1 ble det igjen tatt i bruk for fester og kortere opphold. I 1980-årene gjorde kong Carl 16 Gustaf og hans familie Drottningholm til sin faste bolig. Store deler av slottet og parken er likevel åpne for publikum. Les mer i Store norske leksikon Drottningholms slottsteater slott arkitektur i Sverige Sveriges historie Det svenske kongehuset Eksterne lenker Slottets nettside Litteratur Alm, Göran & Rebecka Millhagen, red.: Drottningholms slott, b. 1: Från Hedvig Eleonora till Lovisa Ulrika, 2004 (De kungliga slotten) Anker, Leif: Vår nordiske verdensarv, 1997, 184-201, isbn 82-90823-35-5, Finn boken